Document ID: /roh_data/filtered/fineweb-2-filterrobots_roh.jsonl.gz/62658

A moda concisa
Quant spert tschiffain nus ozendi il smartphone per fotografar u filmar insatge en moda simpla e svelta. Nus vulain documentar ed arcunar tut, per che nus possian p.ex. parter quai cun noss amis u publitgar en las medias socialas. Nus essan adina a la tschertga da chaussas extraordinarias e legras, damai che noss desideri da divertiment s’augmenta cuntinuadamain.
Il dretg a l’agen maletg vul dir che mintga persuna dastga da princip decider sezza, sche ed en tge furma ch’i dastga vegnir fatga e publitgada ina fotografia dad ella. Quest dretg d’autodeterminaziun n’è però betg absolut. Uschia vegn p.ex. partì d’in consentiment taciturn, sch’i sa tracta d’ina fotografia d'ina gruppa ubain sche la persuna sin la fotografia vala sco prominenta. En cas da tals maletgs èsi gist uschè difficil d’impedir la publicaziun sco en cas da fotografias, sin las qualas la persuna na dat betg en egl en la cumposiziun generala u n’è betg identifitgabla.
Sch’il focus è però sin ina persuna ch’è cleramain identifitgabla e n’è betg prominenta, sto quella dar ses consentiment. In tal consentiment po schizunt in uffant minoren dar independentamain, premess ch’el saja abel da giuditgar.
En mintga cas èsi ina dumonda da maniera e da respect da betg publitgar fotografias cun l’intenziun da cumprometter, d’offender, da far ridicula la persuna sin la fotografia u da donnegiar sia reputaziun.
Tips
- Na publitgescha naginas fotografias che violeschan la reputaziun e l’onur d’autras persunas.
- Mintga persuna posseda in dretg a l’agen maletg e po pretender che ti na fetschias u na publitgeschias naginas fotografias dad ella. Quest dretg has dal rest er ti.
- Las circumstanzas da viver sa midan, l’internet n’emblida però mai. Per che ti na t’enriclias betg pli tard d’avair publitgà tschertas fotografias e tscherts videos, duessas ti ponderar bain tge che ti publitgeschas e tgi che dastga vesair quai.